Affies rou ná leerder se doodCoetzee Burger (Foto: Affies/Facebook) Graad 8’s aan die Afrikaanse Hoër Seunskool (Affies) in Pretoria is in rou gedompel ná die onverwagse dood van een van hul klasmaats. Die 14-jarige Coetzee Burger is Maandag laatmiddag by sy ouerhuis in die ooste van Pretoria oorlede. Coetzee het sy eie lewe geneem. Peregrine Joynt, hoof van die skool, onthou Coetzee as ŉ “besige mannetjie” wat altyd “ŉ bok vir sports” was. “Hy was ŉ doodgewone stoute seun,” het Joynt Dinsdagmiddag aan Maroela Media gesê kort nadat hy Coetzee se ouers besoek het. “Sy klasmaats is uiteraard baie geskok.” Die bekende prediker en spreker dr. Johan Smith is vanoggend na die seunskool ontbied om die graad 8’s toe te spreek, terwyl die jaargroep se wetenskaptoets wat vanoggend geskryf sou word tot volgende week uitgestel is. Die seuns is ook uitgenooi om met die skool se sielkundige en beradingspan te gesels en sowat 30 leerders is vanoggend bygestaan. “Ons sal die pad van ondersteuning saam met hulle stap,” sê Joynt.